

Rīgā

14.09.2021. Nr.10-1/10-1011nos

Uz 31.08.2021. Nr.3.2-23/22-1/4801

Finanšu ministrijas

Valsts sekretāres vietniecei

Jolantai Plūmei

E-pasts: [pasts@fm.gov.lv](mailto:pasts@fm.gov.lv)

Par Ministru kabineta noteikumu projektu

„Grozījumi Ministru kabineta

2012. gada 11. decembra noteikumos Nr.867

„Kārtība, kādā nosakāms maksimāli

pieļaujamais valsts budžeta izdevumu

kopapjoms un maksimāli pieļaujamais

valsts budžeta izdevumu kopējais apjoms

katrai ministrijai un citām centrālajām

valsts iestādēm vidējam termiņam””

Augstākā tiesa ir iepazinusies ar Finanšu ministrijas izstrādāto Ministru kabineta noteikumu grozījumu projektu un neatbalsta tā pieņemšanu piedāvātajā redakcijā.

Ministru kabineta noteikumu projekta 19. un 46. punkts būtu saglabājams esošajā redakcijā. Šie punkti šobrīd nosaka Tieslietu padomes tiesības savas kompetences ietvaros paust viedokli par budžeta bāzes projektu, tādējādi paredzot Tieslietu padomei noteiktu lomu valsts budžeta veidošanas procesā.

Noteikumu 19. un 46. punktā minēto subjektu aizstāšana ar Likuma par budžetu un finanšu vadību 16.1 pantā ietvertajiem subjektiem, kuru skaitā nav Tieslietu padomes, nav korekta.

Saskaņā ar likumu „Par tiesu varu” Tieslietu padome ir koleģiāla institūcija, kas piedalās tiesu sistēmas politikas un stratēģijas izstrādē, kā arī tiesu sistēmas darba organizācijas pilnveidošanā. Tieslietu padomes izveidošanas mērķis bija līdzsvarot attiecības starp izpildvaru, tiesu varu un likumdevēja varu. Tieslietu sistēmai piešķirtais valsts finansējums ir būtisks faktors tās sekmīgai attīstībai un pilnvērtīgai tās funkciju veikšanai saskaņā ar varas dalīšanas principu demokrātiskā valstī. Likuma par budžetu un finanšu vadību 16.1pantā noteikto subjektu starpā nav minēta Tieslietu padome, līdz ar to piedāvātie grozījumi būtiski mazina Tieslietu padomes iesaisti valsts budžeta veidošanas procesā un tādējādi traucē tai veikt savas valstiskās funkcijas.

Pretēji projektā piedāvātajam, būtu nepieciešams tālāk stiprināt Tieslietu padomes lomu budžeta veidošanas procesā, kā tas paredzēts šogad apstiprinātajā Tieslietu padomes Stratēģijā.

Piemēram, piedāvātā projekta kontekstā būtu nepieciešams pilnveidot arī tā 39.1 punktu, precizējot Pārresoru koordinācijas centra pienākumu sagatavot novērtējumu par iepriekšējos gados piešķirto finansējumu, neattiecinot Pārresoru koordinācijas centra kompetenci uz tieslietu sistēmas budžetu un apstiprinātajām prioritātēm, bet šo izvērtējumu deleģējot Tieslietu padomei.

|  |  |
| --- | --- |
| Priekšsēdētājs | A. Strupišs |

Čuma-Zvirbulis, 67020307

Uldis.Zvirbulis@at.gov.lv

Harbaceviča, 67020379

Solvita.Harbacevica@at.gov.lv