10.09.2021. Nr. 3-3.5.4.1e/165

|  |
| --- |
| Finanšu ministrijai  Smilšu ielā 1, Rīgā, LV – 1919  [pasts@fm.gov.lv](mailto:pasts@fm.gov.lv) |

Par projektu VSS-786

Valsts kontrole savas kompetences ietvaros ir iepazinusies ar Finanšu ministrijas izstrādāto Ministru kabineta noteikumu projektu “Grozījumi Ministru kabineta 2012.gada 11.decembra noteikumos Nr.867 “Kārtība, kādā nosakāms maksimāli pieļaujamais valsts budžeta izdevumu kopapjoms un maksimāli pieļaujamais valsts budžeta izdevumu kopējais apjoms katrai ministrijai un citām centrālajām valsts iestādēm vidējam termiņam”” (turpmāk – Projekts) un nepiekrīt Projekta tālākai virzīšanai šādā redakcijā.

Attiecībā uz sagatavoto Projektu **izsakām šādus iebildumus:**

[1] Nepiekrītam, ka Projekta 8. un 9.punktā noteiktais ir pietiekami, lai ieviestu Valsts kontroles revīzijas Nr.2.4.1-23/2018 "Par Latvijas Republikas 2018.gada pārskatu par valsts budžeta izpildi un par pašvaldību budžetiem" ietvaros izteikto ieteikumu:

"Lai nodrošinātu iespēju valdību veidojošo koalīcijas sadarbības partneru darba grupai un MK, lemjot par atbalstāmajiem prioritārajiem pasākumiem pieņemt informētus lēmumus atbilstoši valsts attīstības vajadzībām, Finanšu ministrijai sadarbībā ar Pārresoru koordinācijas centru (turpmāk – PKC) izvērtēt, kas ir maināms PKC sagatavotā novērtējuma par pieteikumu atbilstību attīstības plānošanas dokumentos noteiktajām prioritātēm un mērķiem formā vai saturā, lai tas būtu noderīgs lēmumu pieņēmējiem."

[2] Atbalstām, ka prioritāro pasākumu izvērtēšanas procesa ietvaros būs pieejama papildus informācija:

* PKC novērtējums par iepriekšējos gados piešķirto finansējumu prioritārajiem pasākumiem un nozarēm sadalījumā pa Nacionālā attīstības plāna prioritātēm, virzieniem, lai izvērtētu finansējuma sabalansētību sadalījumā pa prioritātēm, virzieniem;
* valsts budžeta izdevumu pārskatīšanā veiktais izvērtējums par iepriekšējos gados prioritārajiem pasākumiem piešķirtā finansējuma izlietojumu, lai novērtētu ministriju sasniegtos rezultātus un efektivitāti līdzšinēji piešķirtā finansējuma apguvē prioritārajiem pasākumiem.

Tomēr Projekts nenovērš revīzijā konstatēto nepilnību, ka Ministru kabinetā izskatīšanai iesniegtajiem budžeta izstrādes dokumentiem netiek pievienots PKC sagatavotais novērtējums par pieteikumu atbilstību attīstības plānošanas dokumentos noteiktajām prioritātēm un mērķiem, lai gan PKC to saskaņā ar noteikto kārtību iesniedz gan Finanšu ministrijai, gan Ministru prezidentam.

[3] Projekts nesniedz pārliecību, ka finanšu ministram, sagatavojot priekšlikumus Ministru kabinetam (Projekta 9.punkts) un iesaistot vērtēšanā valdību veidojošo koalīcijas sadarbības partneru darba grupu, kā arī Ministru kabinetam, lemjot par atbalstāmajiem prioritārajiem pasākumiem, ir nodrošināta iespēja pieņemt informētus lēmumus atbilstoši valsts attīstības vajadzībām.

[4] Projekts neparedz kārtību, ka PKC sagatavotā informācija - gan iesniegto prioritāro pasākumu pieteikumu izvērtējums par ministriju prioritāro pasākumu atbilstību Nacionālajam attīstības plānam, citiem politikas plānošanas dokumentiem un Valdības rīcības plānam, gan Projekta 8.punktā paredzētais novērtējums par iepriekšējos gados piešķirto finansējumu prioritārajiem pasākumiem un nozarēm sadalījumā pa Nacionālā attīstības plāna prioritātēm, virzieniem, nonāk līdz lēmumu pieņēmējiem.

Par to, ka nepilnība vēl pastāv, liecina arī pēdējo gadu budžeta izstrādes dokumenti. Piemēram, gan 2021.gada, gan 2022.gada budžeta izstrādes laikā Finanšu ministrijas sagatavotajā informatīvajā ziņojumā par ministriju un citu centrālo valsts iestāžu prioritārajiem pasākumiem nākamiem trim gadiem ir norāde, ka PKC ir iesniedzis Finanšu ministrijai ministriju, starpnozaru un citu centrālo valsts iestāžu prioritāro pasākumu izvērtējumu. Tāpat ir norādīts, kā šī PKC iesniegtā informācija ir paredzēta iekšējai lietošanai un apstrādei (Ierobežotas pieejamības informācija). Papildu tam 2022.gada budžeta izstrādes laikā sagatavotājā informatīvajā ziņojumā ir informācija, ka PKC savus vērtējumus ir sagatavojis, balstoties uz četriem kritērijiem:

* atbilstība nacionālajā attīstības plānā noteiktajiem stratēģiskajiem rādītājiem un prioritātēm;
* atbilstība nacionālajā attīstības plānā noteiktajiem uzdevumiem un/vai politikas rezultatīvajiem rādītājiem;
* atbilstība citiem attīstības plānošanas dokumentiem;
* atbilstība uzdevumiem, kas norādīti Valdības rīcības plānā.

Tāpat informatīvajā ziņojumā ir pievienoti daži PKC kopsavelkoši secinājumi un rekomendācijas, taču detalizēta informācija, kur varētu iepazīties ar PKC vērtējumu par katru no prioritārajiem pasākumiem, ne informatīvajā ziņojumā, ne tā pielikumos nav pieejama.

Valsts kontrolei nav izprotams, kāpēc iesniegto prioritāro pasākumu pieteikumu vērtējums par to atbilstību galvenajiem valsts attīstības plānošanas dokumentiem ir ierobežota informācija un ir paredzēta tikai Finanšu ministrijas iekšējai lietošanai un apstrādei. Valsts kontroles ieskatā tā ir būtiska informācija, kas var ietekmēt Ministru kabineta lēmumus par atbalstāmajiem prioritārajiem pasākumiem.

[5] Līdz ar to aicinām veicināt budžeta izstrādes procesa atklātību un caurskatāmību un Projektā skaidri paredzēt, kā PKC sagatavotā informācija - gan iesniegto prioritāro pasākumu pieteikumu izvērtējums par ministriju prioritāro pasākumu atbilstību Nacionālajam attīstības plānam, citiem politikas plānošanas dokumentiem un Valdības rīcības plānam, gan Projekta 8.punktā paredzētais novērtējums par iepriekšējos gados piešķirto finansējumu prioritārajiem pasākumiem un nozarēm sadalījumā pa Nacionālā attīstības plāna prioritātēm, virzieniem nonāk līdz lēmumu pieņēmējiem.

Nepieciešamības gadījumā esam gatavi tikties un pārrunāt izteiktos iebildumus.

|  |
| --- |
|  |
|  |

|  |  |  |
| --- | --- | --- |
| Ar cieņu  valsts kontrolieris |  | R. Irklis |

ŠIS DOKUMENTS IR ELEKTRONISKI

PARAKSTĪTS AR DROŠU ELEKTRONISKO

PARAKSTU UN SATUR LAIKA ZĪMOGU

Valsts kontroles

Revīzijas un metodoloģijas departamenta

Pirmā sektora vecākā valsts revidente

Dzintra Tripane

tālr. 67017612, [Dzintra.Tripane@lrvk.gov.lv](mailto:Dzintra.Tripane@lrvk.gov.lv)